Document ID: 31985R0684

*****
ΚΑΝΟΝΙΣΜΟΣ (ΕΟΚ) αριθ. 684/85 ΤΗΣ ΕΠΙΤΡΟΠΗΣ
της 13ης Μαρτίου 1985
για τροποποίηση, κατά τη διάρκεια της περιόδου εμπορίας, της αντιπροσωπευτικής τιμής αγοράς και της τιμής κατωφλίου για το ελαιόλαδο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 231/85 (2), και ιδίως το άρθρο 4,
τον κανονισμό (ΕΟΚ) αριθ. 683/85 της Επιτροπής της 13ης Μαρτίου 1985, για τις λεπτομέρειες εφαρμογής του άρθρου 4 του κανονισμού αριθ. 136/66/ΕΟΚ όσον αφορά την τροποποίηση, κατά τη διάρκεια της περιόδου εμπορίας, της αντιπροσωπευτικής τιμής αγοράς και της τιμής κατωφλίου για το ελαιόλαδο (3), και ιδίως το άρθρο 1 παράγραφος 2,
Εκτιμώντας:
ότι ο κανονισμός (ΕΟΚ) αριθ. 3014/84 του Συμβουλίου (4) καθόρισε, για την περίοδο εμπορίας 1984/85, σε 196,87 ECU/100 χιλιόγραμμα και σε 195,74 ECU/100 χιλιόγραμμα αντίστοιχα, την αντιπροσωπευτική τιμή αγοράς και την τιμή κατωφλίου για το ελαιόλαδο, καθώς και σε 2,2 % και 4 % τα ποσοστά της ενίσχυσης στην κατανάλωση που κρατούνται σύμφωνα με το άρθρο 11 παράγραφοι 5 και 6 του κανονισμού αριθ. 136/66/ΕΟΚ·
ότι ο κανονισμός (ΕΟΚ) αριθ. 683/85 όρισε τα κριτήρια βάσει των οποίων θεωρείται αισθητή η μεταβολή των στοιχείων που λαμβάνονται υπόψη κατά τον προγενέστερο καθορισμό της αντιπροσωπευτικής τιμής αγοράς· ότι η εφαρμογή των κριτηρίων αυτών οδηγεί σε τροποποίηση της ισχύουσας αντιπροσωπευτικής τιμής αγοράς και της τιμής κατωφλίου για το ελαιόλαδο και ότι είναι απαραίτητο, κατά συνέπεια, να προσαρμοστούν τα ποσοστά που κρατούνται και που προβλέπονται στο άρθρο 11 παράγραφοι 5 και 6 του κανονισμού αριθ. 136/66/ΕΟΚ, κατά τρόπον ώστε να διατηρηθεί το συνολικό ποσό που προκύπτει από την εφαρμογή των κρατήσεων που έχουν καθοριστεί προγενέστερα·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η αντιπροσωπευτική τιμή αγοράς και η τιμή κατωφλίου του ελαιολάδου καθορίζονται ως εξής:
- αντιπροσωπευτική τιμή αγοράς: 208,80 ECU/100 χιλιόγραμμα,
- τιμή κατωφλίου: 207,67 ECU/100 χιλιόγραμμα.
Άρθρο 2
1. Το ποσοστό της ενίσχυσης στην κατανάλωση που αναφέρεται στο άρθρο 11 παράγραφος 5 του κανονισμού αριθ. 136/66/ΕΟΚ καθορίζεται σε 2,9.
2. Το ποσοστό της ενίσχυσης στην κατανάλωση που διατίθεται στις δραστηριότητες που αναφέρονται στο άρθρο 11 παράγραφος 6 του κανονισμού αριθ. 136/66/ΕΟΚ καθορίζεται σε 5,3.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Μαρτίου 1985.

Labels: 2